# Stvarno vlasništvo pravnih lica - najbolje prakse (Best Practices on Beneficial Ownership for Legal Persons)

# Sažetak

1. Rezultati evaluacija koje se vrše u okviru FATF ukazuju na to da se jurisdikcije (države) suočavaju sa izazovima u postizanju zadovoljavajućeg nivoa transparentnosti kada je u pitanju stvarno vlasništvo pravnih lica. Ove najbolje prakse za cilj imaju da daju predlog rešenja, koja su potkrepljena slučajevima i primerima najbolje prakse koje su dostavile delegacije koje učestvuju u radu FATF, za izazove s kojima se suočavaju delegacije u primeni Preporuke 24 FATF.

2. Kao što se navodi u Tumačenju uz preporuku 24, države treba da koriste jedan ili više mehanizama (registar; obavezno čuvanje podataka od strane pravnih lica; prikupljanje informacija o stvarnom vlasništvu od strane obveznika) tako da se obezbedi da informacije o stvarnom vlasništvu privrednog subjekta taj privredni subjekt pribavlja i da te informacije budu dostupne na određenoj lokaciji u konkretnoj državi; ili da ih nadležni organ može na drugi način blagovremeno utvrditi[[1]](#footnote-1).

3. Iskustva država koja su izložena u okviru FATF evaluacija govore da su one jurisdikcije koje koriste samo jedan od napred navedenih mehanizama manje delotvorne u obezbeđivanju blagovremenog pristupa nadležnom organu tačnim i ažurnim informacijama o stvarnom vlasništvu. Nasuprot tome, pokazalo se da je ***kombinovani pristup***, gde se uporedo koristi više izvora informacija, često delotvorniji u sprečavanju zloupotrebe pravnih lica u protivzakonite svrhe i u primeni mera koje stvarno vlasništvo nad pravnim licima čine dovoljno transarentnim. Raznolikost i dostupnost izvora povećava transparentnost i pristup informacijama i pomaže u smanjivanju problema sa tačnošću kod konkretnih izvora.

4. Kod kombinovanog pristupa, nadležni organi mogu pristupati informacijama o stvarnom vlasništu u različitim izvorima. Takođe, mogu proveravati tačnost informacija međusobnim upoređivanjem tih izvora. Ovim pristupom se omogućava i ključnim učesnicima u sistemu (pravnim licima direktorima, vlasnicima udela/akcionarima, obveznicima - tj. finansijskim institucijama i određenim pravnim i fizičkim licima van finansijskog sektora) da utvrđuju netačne informacije o stvarnom vlasništvu u svojim bazama podataka, pretragom različitih registara ili traženjem informacija u različitim izvorima. Uz to, time se obveznici podstiču na traženje pojašnjenja od pravnih lica, a po potrebi i da prijavljuju eventualno sumnjive aktivnosti nadležnim organima. Prema tome, takav pristup daje podsticaj ključnim učesnicima u sistemu da ispunjavaju svoje obaveze kroz međusobnu interakciju i nadzor.

5. U ovom dokumentu se zatim izdvajaju sledeći predlozi ključnih obeležja delotvornog sistema (Deo 5): a) Procena rizika; b) Adekvatnost, tačnost i blagovremenost informacija o stvarnom vlasništvu; b(i) Obveznici koji proveravaju i/ili prate tačnost informacija; b(ii) Platforma sa dodatnim podacima pored registra privrednih subjekata; b(iii) Kontinuirano prijavljivanje na nivou pravnog lica / dostavljanje podataka obveznicima ili registru privrednih subjekata; b(iv) Provera uz pomoć različitih sredstava; b(v) Pojačane mere za pravna lica sa stranim vlasnicima/direktorima; b(vi) Visoko delotvorni organi krivičnih istraga i gonjenja sa adekvatnim resursima; b(vii) Korišćenje tehnologije radi lakše provere i validacije; v) Pristup informacijama od strane nadležnih organa; g) Zabrana ili imobilizacija akcija koje glase na donosioca kao i aranžmana sa nominalnim vlasnicima i direktorima; d) Delotvorne, srazmerne i odvraćajuće sankcije.

6. Primere slučaja koji se nalaze u ovom dokumentu treba sagledavati u kontekstu konkretnog sistema iz kog potiču. Kada je reč o jurisdikcijama koje su prošle evaluaciju, njihovi primeri slučaja su provereni u odnosu na izveštaj o evaluaciji i u njima se uzimaju u obzir sva poslednja dešavanja u toj jurisdikciji u meri u kojoj je to moguće. Treba takođe napomenuti da su neke primere slučaja dale države koje još uvek nisu prošle kroz evaluaciju, a u ovaj dokument su uvršćeni na osnovu relevantnosti. Čitaocu se savetuje da to ima u vidu prilikom navođenja tih primera.

7. U najboljim praksama takođe se predlažu rešenja kojima se nadležnim organima obezbeđuje mogućnost pribavljanja informacija o stvarnom vlasništvu pravnih lica u inostranstvu (Deo 6).

1. Тумачење уз препоруку 24, параграфи 7 и 8, FATF (2013a). [↑](#footnote-ref-1)